Dalawang hiwalay na kaso ng panggagahasa nitong Hunyo ang naiulat sa National Bureau of Investigation (NBI) kung saan nawalan ng malay ang mga biktima matapos takpan ang kanilang bibig ng telang may kemikal.



Ayon sa NBI Violence Against Women and Children Division, magkapareho ang kaso kung saan mga biktima na naglalakad sa kalsada ang target.



Nanghihina ang mga biktima nang sumailalim sa medical examination pero hindi na matukoy ang kemikal na ginamit nang mawalan sila ng malay.



Hindi rin maalala ng mga biktima ang buong detalye ng panggagahasa.



Pero kuwento ng isang biktima, nakita niyang may nanonood sa kanila habang siya'y ginagahasa.



Ibinalik din sila ng suspek kung saan sila dinukot.



Tinitingnan na ng NBI ang posibilidad na may koneksiyon ito sa mga Facebook group tulad ng 'Hokage Bible Study' kung saan hinihikayat ang mga miyembro na mag-upload ng mga mahahalay na larawan at video ng mga babae.



Hanggang ngayon, wala pa ring lumalapit na biktima ng Facebook group sa NBI.

Isang Facebook group, tumutulong sa mga babaeng hina-harass



Ang Facebook group na 'Catcalled in the Philippines', tumutulong na sa mga awtoridad sa pagbabantay sa mga malalaswang grupo sa Facebook.



Ayon sa admin nito na si Koko Rodriguez, nasa 10 babae ang nagsusumbong sa kaniya araw-araw na hina-harass sa Facebook.



Kuwento pa ng ilang babae, ini-i-stalk pa sila ng mga lalaki hanggang sa kanilang mga bahay at trabaho.



Dahil dito, pinasara nila sa Facebook ang ilang inirereklamong grupo.



Pero problema nila, hindi nagsusumbong sa awtoridad ang mga biktima dahil sa takot na ma-slut shame o victim shame kung saan tila sinisisi pa o hinihiya ang biktimang nakaranas ng pangha-harass.



Madalas kasing maranasan ng mga babae ang mahusgahan o masisi pa ng sarili nilang mga kaanak at kaibigan.



Nananawagan pa rin ang NBI na dapat magkaroon na pormal na reklamo dahil magpapatuloy pa rin ang ganitong malalaswang grupo sa Facebook hangga't walang napaparusahan.

-- Ulat ni Niko Baua, ABS-CBN News